als_Latn dik_Latn sag_Latn
Hetimet/ Kanosi bashkëqytetarin për t’i marrë pasurinë, mbyllen hetimet për autorinKronikë Friday, March 20th, 2015
Çështja u ndoq nga Krimet e Rënda. Koxha Ismailaj tentoi të grabiste bashkëqytetarin e tij, duke e kanosur për vdekje, përfundon në prangat e policisë
Prokuroria për Krime të Rënda ka përfunduar hetimin dhe dërgon për gjykim kërkesën ndaj shtetasit Koxha Ismailaj, nga Berati, i akuzuar për veprën penale të “Shtrëngimit me anë të kanosjes për dhënie pasurie”. Ngjarja për të cilën akuzohet ky shtetas ka ndodhur në gusht 2014, kur i akuzuari ka kërcënuar një shtetas se duhet t’i jepte 1 mijë euro, në të kundërt “do t’i fuste plumbin kokës”. Sipas hetimit, rezultoi se shkak për këtë kërcënim ka shërbyer dyshimet që i akuzuari Ismailaj ka pasur për një lidhje të mundshme intime ndërmjet të dëmtuarit dhe një kushërirës së të akuzuarit. Koxha Ismailaj, lindur më 1986, lindur dhe banues në Berat, i akuzuar për kryerjen e veprës penale të “Shtrëngimit me anë të kanosjes ose dhunës për dhënien e pasurisë” të parashikuar nga neni 109/b i K. Penal.
Ngjarja
Më datë 18 gusht 2014, rreth orës 22:30, është paraqitur në Drejtorinë e Policisë Qarkut Berat shtetasi R. N., i cili ka kallëzuar veprën penale të “Shtrëngimit me anë të kanosjes ose dhunës për dhënien e pasurisë ”, ku ai akuzonte shtetasin Koxha Ismailaj, i cili e kishte kërcënuar, duke i kërkuar shumën prej 1000 euro. Në rast se i dëmtuari nuk ia jepte shumën e kërkuar ai do ta vriste. Për këtë problem i dëmtuari ka biseduar më shtetasin V. S., i cili kishte njohje me të dy palët si të dëmtuarin edhe me të dyshuarin. Sipas tij, i pandehuri Koxha ia kërkonte këtë shumë të dëmtuarit si shpërblim pasi i dëmtuari, sipas të dyshuarit kishte marrëdhënie intime me një kushërirë të të dyshuarit. I dëmtuari ka biseduar edhe me një punonjës të lokalit të tij të quajtur E. S., të cilit ia ka shpjeguar problemin që kishte dhe së bashku kanë shkuar për të takuar të dyshuarin Koxha. Ata janë takuar ne datë 18.8.2014 rreth orës 21:30 në rrugë ku i dëmtuari i ka kërkuar shpjegime të dyshuarit se përse i kërkonte 1000 euro. I pandehuri i është përgjigjur se i linte tri ditë kohë ndryshe do ti fuste plumbin kokës. I dëmtuari i ka thënë se nuk kishte lindur akoma ai që i vendoste atij gjobë dhe është nisur për tu larguar. Në atë moment i pandehuri ka nxjerrë një thikë dhe e ka goditur të dëmtuarin i cili është mbrojtur, por ka marrë vetëm një plagë në krahun e majtë. Menjëherë i dëmtuari është drejtuar për në polici ku dhe ka bërë kallëzimin për veprën penale që i kishte ndodhur. Oficerët e Policisë Gjyqësore i kanë marrë kallëzimin me shkrim të dëmtuarit dhe kanë pyetur edhe personat të cilët ai i përmend në kallëzim si dhe kanë marrë vendim për kryerjen e ekspertimit mjeko ligjor lidhur me dëmtimet që i ishin shkaktuar atij. Kështu është arrestuar Koxha Ismailaj si person i dyshuar për kryerjen e veprës penale të penale “shtrëngimit me anë të kanosjes ose dhunës për dhënien e pasurisë” të parashikuar nga neni 109/b i K. Penal. Ndaj tij Gjykata me vendimin nr. 411, datë 21.8.2014 ka caktuar masën e sigurimit personal “Arrest në burg” të parashikuar nga neni 238 i K. Pr. Penale.
Shkodër/ Aksidentoi për vdekje 5 të rinj, kërkohet dënimi me 18 vite burg
Prokuroria e Shkodrës kërkon dënimin me 18 vjet burgim për shtetasin Prend Ndreca, i akuzuar për veprën penale të “Shkeljes së rregullave të qarkullimit rrugor”, me pasojë vdekjen e 5 personave, ngjarje e ndodhur në 22 tetor 2013 në segmentin rrugor Shkodër – Lezhë. Në bazë të hetimit, rezulton se në datën 22.10.2013 rreth orës 01:10 është njoftuar salla operative se në vendin e quajtur Kryebushat dhe konkretisht në rrugën nacionale Shkodër – Lezhë ka ndodhur një aksident automobilistik. Automjeti kamion “Man” me targa PU 1463 A, drejtuar nga i pandehuri Prend Ndreca me drejtim lëvizje Kryebushat – Tiranë është përplasur me automjetin “BMW” me targa SH 1818 E, me drejtim lëvizje Tiranë – Shkodër drejtuar nga shtetasi Osman Meraja. Si pasojë kanë vdekur shtetasit Osman Meraja, Rael Duli, Xheni Anamali, Orlend Mreca dhe Ledio Pinari, të cilët udhëtonin në mjetin “BMW”. Në përfundim të hetimit, prokuroria ka krijuar bindjen e arsye në prova se personi i akuzuar është përgjegjës për vdekjen e 5 të rinjve.
Shkodër/ Grabisin argjendarinë e ikin në këmbë, i kap patrulla
Dy të rinj nga Shkodra grabitën një argjendari, por “fati”, me sa duket, nuk ishte me ta. Burime nga Policia e Shkodrës kanë bërë me dije se dy të rinjtë në tentativë për tu larguar janë përballur me patrullat e policisë të cilët i kanë prangosur. Personazhe të kësaj ngjarjeje janë të rinjtë nga Shkodra Ardit Kola, 19 vjeç dhe Edmond Ulka, 25 vjeç, të cilët në orët e para të mëngjesit të kësaj të enjteje mundën të grabisnin një argjendari në lagjen Rus të Shkodrës. Pasi janë futur në argjendari, dy grabitësit kanë tentuar të godasin me karrige shitësen dhe kanë mundur të marrin një sasi parash si dhe bizhuteri nga argjendaria, ndërsa janë larguar në këmbë. Gjatë arratisë ata janë përplasur me një patrullë policie që i ka prangosur. “Më datë 19.3.2015 rreth orës 10:15 në lagjen Partizani, Shkodër, u bë e mundur që të kapet në flagrancë shtetasi A. K., 19 vjeç, banues ne lagjen Guerile dhe shtetasi E. U., 25 vjeç, banues në lagjen Guerile, Shkodër, duke vjedhur në një dyqan argjendarie”, – thuhet në njoftimin e policisë.
Vlorë/ Pranga 3 personave, u hodhën drogë dhe 1 celular miqve të paraburgosur
Policia e Vlorës ka vënë në pranga ditën e djeshme tre persona, nën akuzën e prodhimit dhe shitjeve të lëndëve narkotike. Burime zyrtare nga Policia e Vlorës kanë bërë me dije se janë arrestuar Albano Xhaferi, 29 vjeç, banues në lagjen “28 Nëntori”, Petraq Hoxhaj, 18 vjeç, banues në lagjen “Kushtrim” si dhe Bledar Kapaj, 35 vjeç. Të njëjtat burime kanë bërë me dije se arrestimi i këtyre shtetasve është kryer pasi me datë 18 mars 2015, rreth orës 23:30 të mbrëmjes, në bashkëpunim me njëri-tjetrin kanë hedhur brenda mureve rrethues të paraburgimit në Vlorë një bidon plastik brenda të cilit kishte një aparat celular me kartë SIM, si dhe një sasi lënde narkotike e llojit kanabis sativa. Sipas policisë dyshohet se këto sende ishin për persona që vuajnë dënimin brenda paraburgimit në Vlorë. Menjëherë pas këtij veprimi këta tre persona janë vënë në ndjekje të policisë dhe janë vënë në pranga gjatë ditës së djeshme. Materialet në ngarkim të tyre policia bën me dije se i kaluan Prokurorisë së Vlorës për vazhdime të mëtejshme procedurale.
Francë/ Zbulohen 22 shqiptarë në një kamion frigoriferik
Policia franceze ka zbuluar dhe bllokuar gjatë orëve të para të mëngjesit të djeshëm 22 shqiptarë, të cilët qëndronin të fshehur në një kamion frigoriferik. Autoritet franceze kanë bërë me dije se shqiptarët e bllokuar ishin nga Shqipëria dhe Kosova, ndërsa u kapën teksa ishin duke tentuar të kalonin ilegalisht për në Britaninë e Madhe. Lajmi për bllokimin e shqiptarëve është bërë i ditur nga mediat franceze, ndërsa mësohet se në grupin e shqiptarëve të fshehur në kamionin frigoriferik me të cilin udhëtonte një burrë e një grua. Sipas mediave franceze, mësohet se shqiptarët kishin si destinacion të tyre Britaninë e Madhe, ndërsa nuk janë bërë ende të ditura identitetet e tyre. Ndërkohë, drejtuesi i kamionit që ligjërisht transportonte portokalle dhe mandarina, sipas autoriteteve franceze mësohet se i kishte fshehur 22 shqiptarët brenda në kamion në këmbim të pagesës. Autoritete franceze kanë theksuar se 22 shqiptarët e kapur do të kthehen menjëherë në vendin e tyre, pasi nuk rezultojnë të jenë të pajisur me dokumente përkatëse.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn